title: ݣارديان (كورة)
text: لبلاصة ديال لحارس هي بوحدها اللي باينة على لبلايص لخرين ديال اللعب فماطش عادي. لقواعد د اللعبة كايفرقو لحارس على لكوايرية لوخرين، متلا لحارس يقدر يقيس لكورة بيدّيه، واخا راه غير فلمينطاقة د پيلانتيات ديالو صافي. إلا لحارس شد لكورة بيدّيه، لكوايرية ديال لفرقة لوخرة ماعندهومش لحق يحيّدوها ليه باقي. لحارس عندو دور ختيصاصي فلپيلانتي، حيتاش هو بوحدو اللي كايكون مدافع ديك الساعة. لحراس خاصهوم يلبسو توني اللي اللوان ديالو مختالفين على اللوان اللي لابسينهوم ݣرانو فلفرقة، وعندو لحق يلبس كاسكيطة إلا جاتو الشمش قبالتو.